input: KOMISJONI RAKENDUSOTSUS,
  16. november 2012,
  millega võetakse vastu stepi biogeograafilises piirkonnas asuvate ühenduse tähtsusega alade esimene ajakohastatud loetelu
  (teatavaks tehtud numbri C(2012) 8232 all)
  (2013/28/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku,
  ning arvestades järgmist:
  (1)
  Direktiivi 92/43/EMÜ artikli 1 punkti c alapunktis iii osutatud stepi biogeograafiline piirkond hõlmab osa ELi Rumeenia territooriumist, nagu on märgitud kõnealuse direktiivi artikli 20 kohaselt asutatud komitee (edaspidi „elupaikade komitee”) 20. aprillil 2005 heaks kiidetud biogeograafilisel kaardil.
  (2)
  Natura 2000 võrgustik käivitus 1995. aastal; sel on oluline osa Euroopa Liidu bioloogilise mitmekesisuse kaitsmisel ning selle tegelikku toimimist on vaja edendada.
  (3)
  Stepi biogeograafilises piirkonnas asuvate ühenduse tähtsusega alade esialgne loetelu direktiivi 92/43/EMÜ tähenduses võeti vastu komisjoni otsusega 2008/966/EÜ (2). Direktiivi 92/43/EMÜ artikli 4 lõike 4 ja artikli 6 lõike 1 kohaselt peab asjaomane liikmesriik määrama stepi biogeograafilises piirkonnas asuvate ühenduse tähtsusega alade loetellu kuuluvad alad erikaitsealaks võimalikult kiiresti ja mitte hiljem kui kuue aasta jooksul, kehtestades kaitseprioriteedid ja vajalikud kaitsemeetmed.
  (4)
  Kui Natura 2000 võrgustikus toimuvad dünaamilised muutused, vaadatakse ühenduse tähtsusega alade loetelu läbi. Seepärast on vaja stepi biogeograafilises piirkonnas asuvate ühenduse tähtsusega alade loetelu ajakohastada.
  (5)
  Ühest küljest on stepi biogeograafilises piirkonnas asuvate ühenduse tähtsusega alade loetelu ajakohastamine vajalik selleks, et lisada sinna täiendavad alad, mida Rumeenia on alates 2010. aastast pakkunud stepi biogeograafilises piirkonnas asuvateks ühenduse tähtsusega aladeks direktiivi 92/43/EMÜ artikli 1 tähenduses. Direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi tuleb lisatud täiendavatele aladele kohaldada niipea kui võimalik ning mitte hiljem kui kuue aasta möödumisel alates käesoleva otsuse vastuvõtmisest.
  (6)
  Teisest küljest on stepi biogeograafilises piirkonnas asuvate ühenduse tähtsusega alade loetelu ajakohastamine vajalik selleks, et võtta arvesse pärast ELi esialgse loetelu vastuvõtmist tehtud muudatusi teabes, mille Rumeenia on nende alade kohta esitanud. Seetõttu võib stepi biogeograafilises piirkonnas asuvate ühenduse tähtsusega alade ajakohastatud loetelu käsitada kui stepi biogeograafilises piirkonnas asuvate ühenduse tähtsusega alade loetelu konsolideeritud versiooni. Tuleb rõhutada, et kõigi käesolevasse otsusesse lisatud alade suhtes tuleb kohaldada direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi niipea kui võimalik ning mitte hiljem kui kuue aasta möödumisel alates ühenduse tähtsusega alade selle loetelu vastuvõtmisest, kuhu ala esimest korda lisati.
  (7)
  Komisjonile edastati ettepanekud direktiivi 92/43/EMÜ artikli 1 kohaste stepi biogeograafilises piirkonnas asuvate ühenduse tähtsusega alade loetelude kohta ajavahemikus juunist 2007 kuni oktoobrini 2011 vastavalt kõnealuse direktiivi artikli 4 lõikele 1.
  (8)
  Väljapakutud alade loeteludele lisati iga ala kohta teave, mis oli vormistatud kooskõlas komisjoni 18. detsembri 1996. aasta otsusega 97/266/EÜ Natura 2000 kandidaatalade andmevormi kohta (3).
  (9)
  See teave sisaldab asjaomase liikmesriigi esitatud ala kaarti, ala nime, asukohta ja suurust ning direktiivi 92/43/EMÜ III lisas sätestatud kriteeriumide kohaldamisest tulenevaid andmeid.
  (10)
  Komisjon on kokkuleppel asjaomase liikmesriigiga koostanud esialgse loetelu, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid; selle põhjal tuleks vastu võtta stepi biogeograafilises piirkonnas asuvate ühenduse tähtsusega alade ajakohastatud loetelu.
  (11)
  Direktiivi 92/43/EMÜ artikli 11 kohaselt teostatava seire tulemusel täienevad pidevalt teadmised looduslike elupaigatüüpide ja liikide olemasolu ja leviku kohta. Seepärast on alade hindamisel ja valikul ELi tasandil võetud aluseks parim sel ajal kättesaadav teave.
  (12)
  Asjaomane liikmesriik ei ole esitanud piisavalt alasid, et täita direktiivis 92/43/EMÜ esitatud nõuded teatavate elupaigatüüpide ja liikide kohta. Seepärast ei saa järeldada, et Natura 2000 võrgustik on nende elupaigatüüpide ja liikide suhtes lõplik. Arvestades, et teabe laekumisel ning liikmesriigiga kokkuleppele jõudmisel on tekkinud viivitus, tuleb vastu võtta alade ajakohastatud loetelu, mis tuleb läbi vaadata vastavalt direktiivi 92/43/EMÜ artiklile 4.
  (13)
  Kuna teadmised teatavate direktiivi 92/43/EMÜ I lisas esitatud looduslike elupaigatüüpide ja II lisas esitatud liikide olemasolu ja leviku kohta on endiselt puudulikud, ei tohiks otsustada, kas võrgustik on täielik või mitte. Loetelu tuleks vajaduse korral läbi vaadata vastavalt direktiivi 92/43/EMÜ artiklile 4.
  (14)
  Otsus 2008/966/EÜ tuleks selguse ja läbipaistvuse huvides kehtetuks tunnistada.
  (15)
  Käesoleva otsusega ette nähtud meetmed on kooskõlas elupaikade komitee arvamusega,
  ON VASTU VÕTNUD KÄESOLEVA OTSUSE:
  Artikkel 1
  Käesoleva otsuse lisas on esitatud direktiivi 92/43/EMÜ artikli 4 lõike 2 kolmanda lõigu kohane stepi biogeograafilises piirkonnas asuvate ühenduse tähtsusega alade esimene ajakohastatud loetelu.
  Artikkel 2
  Otsus 2008/966/EÜ tunnistatakse kehtetuks.
  Artikkel 3
  Käesolev otsus on adresseeritud liikmesriikidele.
  Brüssel, 16. november 2012